Turussa tapahtui puukkoisku 18.elokuuta 2017. Nyt keskusrikospoliisi on saanut esitutkintansa päätökseen ja asia etenee syyttäjälle.

Poliisi tutki epäiltyä rikosta kahtena terroristisessa tarkoituksessa tehtynä murhana ja yhdeksänä terroristisessa tarkoituksessa tehtynä murhan yrityksenä.

Epäilty on vuonna 1994 syntynyt Abderrahman Bouanane -niminen mies. Hän on Marokon kansalainen ja hän on kuulusteluissaan myöntänyt syyllisyytensä puukotuksiin.

Poliisin mukaan esitutkinnan aikana ei käynyt ilmi, että epäilty olisi kuulunut virallisesti mihinkään terroristijärjestöön. Abderrahman Bouanane toimi yksin.

Kuulusteluissa yhtenä syynä tekemiinsä puukotuksiin Bouananen kertoi länsiliittouman tekemät ilmaiskut Syyrian Raqqaan.

Esitutkinnassa poliisi löysi Abderrahman Bouananen julkaiseman manifestin, jonka hän oli kirjoittanut ja videoinut ennen puukotuksia.

Poliisi löysi Bouananen puhelimesta myös valokuvia ja videoita Isis-terroristijärjestöstä. Poliisin mukaan miehen tietokoneen selaushistoria kertoi kiinnostuksesta terroristijärjestö Isisiin.

Bouananen kertoi kuulusteluissa, että hän aloitti Isisiin liittyvään materiaaliin tutustumisen kolme kuukautta ennen puukotuksia. Myös lähipiirin mukaan Bouananen oli osoittanut merkkejä radikalisoitumisesta.

Poliisi oli saanut vinkin Bouananen epäilyttävästä käytöksestä ennen Turun puukotuksia, mutta vinkki ei johtanut poliisin osalta toimenpiteisiin.

Bouananen puukotti neljää uhria Turun Kauppatorin länsikulmauksessa, Aurakadun ja Yliopistonkadun risteyksen läheisyydessä. Yksi uhreista kuoli. Kolme muuta loukkaantui, yksi heistä vakavasti.

Lisäksi epäilty yritti puukottaa yhtä henkilöä, mutta tämä onnistui väistämään iskut.

Tämän jälkeen tapahtumat etenivät Yliopistonkadun ja Kauppiaskadun risteysalueelle, jossa yksi uhri kuoli ja kolme loukkaantui. Kaksi viimeistä uhria joutuivat puukotuksen uhreiksi Brahenkadulla.

Brahenkadulla poliisipartio otti Bouananen kiinni. Toinen partioon kuuluneista poliiseista ampui Bouananea jalkaan ja toinen käytti etälamautinta.

Silminnäkijöiden mukaan Bouananen oli huutanut tapahtumien aikaan ”Allahu akbar”. Poliisin mukaan Bouanane on vahvistanut huudahduksen kuulusteluissa ja kertonut, ettei tämä valikoinut uhrejaan.